Regiondirektør Stig Storvik i Kriminalomsorgen region øst forklarer at da fengslene som ble nedlagt stengte dørene i mars-april i år, vokste soningskøen på lav sikkerhet i region øst.
Regionen har fengsler fra Halden til Valdres.
Før sommeren hadde køen i løpet av noen få måneder vokst til 600 innsatte på fengsel med lav sikkerhet.
- Vi så at det var ledig kapasitet i andre regioner, blant annet 60 plasser ved Verdal fengsel der bare halvparten var i bruk. Da spurte vi innsatte om noen kunne tenke seg å sone resterende del av dommen der, sier Storvik.
Han erkjenner at ikke veldig mange ønsket det, og at det derfor ble besluttet å overføre innsatte med vedtak. Ifølge Storvik skulle dette vurderes basert på familiære og helsemessige forhold.
- Vi har snakket med en innsatt som ble flytta, som har kone og fire mindreårige barn på Østlandet. Han skal sitte til mai neste år. Hvordan ble dette vurdert?
- Jeg kan ikke kommentere enkelttilfeller. Jeg legger til grunn at familiære forhold ble vurdert. På generelt grunnlag kan jeg si at innsatte har mulighet til å søke om fotlenke de siste fire månedene av straffen.